
Søg 

UFO-Mail nr. 

267 

6. august 2018 


Oprydningssalg 

Vi har ryddet op i gemmerne og fundet adskillige 
årgange af UFO-Nyt, som de hurtige kan købe til en 
uhørt lav pris. 

Kun kr. 29 pr. årgang. 

Hver årgang er på fire numre (i alt 96 sider). 

Det drejer sig om følgende årgange, som sælges til kr. 
29 pr. årgang, så længe lager haves: 

Årgang 2002, 2003, 2005, 2006, 2007, 2008, 2009 
og 2010. 

Når du køber en årgang, får du et gratis eksemplar 
med af det allersidste nummer af UFO-Nyt, nemlig 

UFO-Nyt 2010 nr. 4. 

UFO-Nyt årgangene bestilles i SUFOI's Butik. 



Mysteriet om Flight 19 

Om eftermiddagen den 5. december 1945 lettede fem torpedobombefly fra 

flådestationen i Fort Lauderdale i Florida for at flyve ud på det, som skulle have 
været en ganske almindelig, rutinemæssig træning. Men noget gik rivende galt. 
Flight 19 vendte aldrig hjem. Flyvningen skulle have varet lidt over to timer, men 
fem timer efter take-off forsvandt piloternes stemmer i æteren for evigt. 

Af Kim Møller Hansen 

Den mest berømte historie i tilknytning til Bermuda Trekanten handler om Flight 19 - fem fly som 
forsvandt sporløst den 5. december 1945. Mysteriet om Flight 19 begyndte ganske rigtigt i det 
område, som populært benævnes Bermuda Trekanten, men alt tyder på, at mysteriet sluttede et 
helt andet sted. 

Begivenhederne udløste en af de største eftersøgninger nogensinde i området med deltagelse af 
30 skibe og 242 fly - heraf 70 Avengers, der forgæves forsøgte at finde seks fly og 27 
besætningsmedlemmer. 





Illustration: „The 
Lost Squadron" 
af Bob 

Jenny/NASFL 

Museum 



Begivenhedsforløbet i det følgende bygger bl.a. på dokumenter stillet til rådighed af 
Naval Air Station Fort Lauderdale Museum og to anbefalelsesværdige bøger: Gian J. 
Quasars: They Flew Into Oblivion (Brodwyn-Moor & Doane 2013) og Jon F. Myhres: 
Discovery of Flight 19. A 30-Year Search for the Lost Patrol In the Bermuda Triangle 
(The Paragon Agency 2012). 

Onsdag den 5. december 1945 kl. 14.08 lettede fem Grumman Avenger 
torpedobombefly fra flådestationen i Fort Lauderdale i Florida for at flyve ud på det, 
som skulle have været en ganske almindelig, rutinemæssig øvelsesmission, der var 
planlagt til at vare 2 timer og 15 minutter. 



En Avenger var et torpedobombefly, som første gang kom i kamp under Slaget om Midway i juni 1942. Der blev 
produceret næsten 10.000 eksemplarer af flyet i mange forskellige versioner, og flytypen var i aktiv tjeneste 
helt frem til juli 1960. 

Foto: www.nasflmuseum.com 

Flight 19 blev anført af den erfarne løjtnant Charles Carroll Taylor, som havde 2.509 flyvetimer bag sig, heraf 616 
timer i Avengers, 273 timer udstationeret på hangarskibe samt 61 timers kamperfaring under Anden verdenskrig i 
Stillehavet. 

et„ben". 


I de fire andre fly sad der elever i 
pilotsædet. De fire elever var uddannet 
som piloter i hæren og skulle nu 
omskoles på Naval Air Station (NAS) Fort 
Lauderdale for efterfølgende at kunne 
flyve i flådens tjeneste og blive 
udstationeret på et hangarskib. 

Piloterne havde i gennemsnit 350-400 
flyvetimer. Heraf 65 timer i Avengers og 
mange flyvninger i området omkring Fort 
Lauderdale. De havde alle - bortset fra 
Charles Taylor, som tidligere havde 
været udstationeret i Miami - adskillige 
gange fløjet den rute, som var på 
programmet den 5. december 1945, og 
havde i øvrigt trænet krisesituationer, fx 
nødlanding på havet, og hvad man gør i 
tilfælde af at være faret vild. Taylor 
havde under krigshandlinger klaret at 
nødlande tre gange med en Avenger i 
havet. 

Et Avenger-fly har en besætning på i alt 
tre mand: en pilot, en radiomand og en 
skytte. På den skæbnesvangre dag 
manglede man en radiomand (som var 
fritaget for tjeneste), så der var 14 i 
stedet for 15 besætningsmedlemmer. 

Femogtyve minutter før Flight 19 lettede, 
var Flight 18 gået i luften for at 
gennemføre en øvelsesflyvning, som den 
Flight 19 skulle ud på. Der var i det hele 
taget mange Avengers i luften på denne 
travle dag. 

NAS Fort Lauderdale anvendte i 1945 en 
trekantrute til en af 
navigationsøvelserne. Formålet var at 
træne piloterne i at finde deres mål på 
baggrund af vindretninger, tilbagelagt 
flyvetid, bølgernes retning, landkending 
m.m. Hver side i trekantruten blev kaldt 


Flight 19 skulle flyve i 1.000 fods højde 96 km ud over havet mod øst til Chicken & Hen Shoals (med en af 
piloteleverne som vejviser), hvor der skulle foretages en øvelsesbombning nær et gammelt skibsvrag. Denne del af 
øvelsen skulle tage 20 minutter. Herefter ville de fem fly fortsætte østpå endnu 124 km (under en ny pilotelevs 
kommando) til Great Stirrup Cay og her ændre kurs mod nordvest (under en ny pilotelevs ledelse), flyve 135 km og 
dermed passere Grand Bahama Island for til sidst ud for Great Sale Cay at svinge mod sydvest og under ledelse af 
den fjerde og sidste pilotelev returnere til Fort Lauderdale ved at flyve de sidste 230 km (se den stiplede trekant på 
kortet). 


Som ansvarlig leder for 
øvelsesflyvningen var det Taylors 
opgave at holde sig bag de fire 
pilotelever og vurdere deres 
navigationsevner. Hvis blot én af 

dem missede et af de ellers 
meget tydelige 

landkendingsmærker, ville hele 
patruljen dumpe og få en 
anmærkning. Men flyvningen blev 
betragtet som rutinemæssig, og 
man anså det for usandsynligt, at 
nogen kunne lave en 
navigationsfejl, uden at de øvrige 
ville opdage det og reagere. 




En Avenger var det største enmotorede fly under Anden Verdenskrig. På billedet 
fra 1942/43 har en U.S. Navy TBF-1 Avenger netop sendt en torpedo afsted. 

Foto: U.S. Navy 


Vindretning og hastighed var 
fastslået for hele turen, og 
piloteleverne var stedkendte, så 
intet tydede på, at denne flyvning 
skulle blive anderledes end alle 
tidligere. Alligevel gik noget 
frygteligt galt i dette område, 


hvor vejret i begyndelsen 
navigere efter. 


sa ud til at være fint, og hvor de 700 større og mindre øer gav masser af pejlemærker at 



Naval Air Station Fort Lauderdale blev lukket som flådebase i 1946 og hedder i dag 
Fort Lauderdale-Hollywood International Airport. 


Foto: www.nasflmuseum.com 

Øvelsesbombningen blev afsluttet kl. 14.40, hvorefter turen gik videre mod Great Stirrup Cay, hvor næste „ben" 
skulle indledes. Omkring kl. 15.40 skulle de kunne se Grand Bahama foran dem. Det er en af de største øer i 
området og umulig at overse. Omkring dette tidspunkt opsnappede en anden flyveinstruktør løjtnant Robert Fort Cox 
i FT-74, der befandt sig i en Avenger ud for Fort Lauderdale (se A på kortet), brudstykker af en samtale mellem 
Taylor (FT-28) og en af piloteleverne. En stemme sagde til en person ved navn Powers: 

„Powers, hvad viser dit kompas? Powers? Hvad viser dit kompas?" 

Powers svarede, men Cox kunne ikke høre svaret. 

Taylor svarede: „Jeg ved ikke, hvor vi er. Vi må være faret vild efter den seneste kursændring." (Taylor overtog 
ansvaret for navigationen kort efter, at flyene havde passeret Great Stirrup Cay). 

Flight 19 befandt sig på dette tidspunkt formentlig vest for Grand Bahama (se pkt. B på kortet). 

Løjtnant Cox kontaktede kontroltårnet i Fort Lauderdale og gjorde opmærksom på, at nogen så ud til at være faret 
vild. Cox forsøgte forgæves at komme i kontakt med Taylor. Flan kunne dog høre samtaler piloterne imellem, og 
hørte tydeligt Taylor sige: 

„Har nogen af jer et forslag? ... Jeg tror, at vi befinder os over ,the Key s"' 

Det lykkedes løjtnant Cox at få kontakt med Taylor og bryde ind i samtalen: „Dette er FT-74. Fly eller skib, som 
kalder ,Powers', vær venlig at identificere dig." 

Efter endnu et forsøg kom svaret fra en mand, der identificerede sig som FT-28 (Taylor). Cox spurgte: „FT-28, dette 
er FT-74. Hvad er dit problem?" 

Taylor svarede: „Begge mine kompasser er defekte, og jeg prøver at finde Fort Lauderdale, Florida. Jeg befinder mig 
over land, men det er opdelt i mindre dele [det har højst sandsynligt været rækken af øer, som slutter nordpå ved 
Walker's Cay, se C på kortet. Klokken 16.25 passerede Flight 19 Walker's Cay. Det var sidste gang, at piloterne 
havde landkending]. Jeg er sikker på, at jeg befinder mig ved the Keys [Key West], men ikke hvor langt ude, og jeg 
ved ikke, hvordan jeg kommer til Fort Lauderdale." 

Løjtnant Cox gav Taylor instruktion om, hvordan Flight 19 skulle finde tilbage til Fort Lauderdale, hvis flyene virkelig 
befandt sig over the Keys. Cox forsøgte også flere gange i løbet af dagen at få sendt et fly ud til Flight 19, så det 
kunne vise vej for de fortabte piloter. Men Cox' anmodning blev afvist af flyveledelsen - også da han efter at være 
landet havde foreslået, at han kunne flyve ud og hente Flight 19 hjem. 

I løbet af eftermiddagen var der med mellemrum radiokommunikation mellem flere flybaser langs Floridas kyst og 
Flight 19, men radiokommunikationen var for det meste meget svag, usammenhængende og stærkt forstyrret af 
statisk støj og radioudsendelser fra Cuba, hvilket ikke var unormalt. 

Taylor blev på et tidspunkt bedt om at skifte radiofrekvens, hvortil han svarede: „Jeg kan ikke skifte frekvens. Jeg 
må holde mine fly samlet." 

Ved 17-tiden afslørede radiotransmissionen en samtale mellem to af piloteleverne, hvor der bl.a. blev sagt: 

„Fandens, hvis vi bare kunne flyve mod vest, ville vi komme hjem. Mod vest, for helvede!" 

Under den senere efterforskning blev det drøftet, hvorfor eleverne ikke bare var fløjet mod vest på egen hånd. 
Årsagen blev tilskrevet den militære disciplin. 

Ved øvelsesflyvningens start havde vejret været glimrende med god sigtbarhed, men som tiden gik, blev 
vejrforholdene stadig dårligere, og piloterne mistede enhver form for landkending. 

Solen gik ned kl. 17.26. To minutter forinden hørte man Taylor sige: „Alle fly i tæt formation ... når det første fly har 
under 10 gallons brændstof tilbage, nødlander vi samlet." 

På dette tidspunkt befandt Flight 19 sig nord for Bahama-øerne og langt fra Floridas kyst. Det var blæst kraftigt op, 
og bølgerne var meterhøje på Atlanterhavet, hvilket blev bekræftet af mange flådefartøjer i farvandet. Der blev 
sendt eftersøgningsfly mod den position, man havde pejlet sig frem til. 

Et af eftersøgningsflyene, en PBM Martin Mariner fra flåden, forsvandt pludseligt med en besætning på 13 mand. Det 
blev senere oplyst, at der fra skibe i området var observeret en ildkugle i luften, ligesom flyet var forsvundet fra 
radaren på et flådefartøj. Der blev ikke efterfølgende fundet vragrester fra flyet, som ifølge myndighederne 
eksploderede i luften. Flytypen havde et kompliceret brændstofsystem, hvilket havde givet det øgenavnet den 
„flyvende benzinbombe" og gennem tiden forårsaget mange ulykker. 

To PBM Martin Mariners blev sat ind i eftersøgningen af Flight 19. Det ene fly, PBM Training 49, lettede fra NAS 
Banana River kl. 19.27. Tre minutter senere kom der en kort radiobesked fra flyet, hvorefter man mistede 
kontakten til det. Kl. 19.50 modtog kystvagten en radiomelding fra fragtskibet SS Gaines Mills, hvor søfolk havde 
observeret en ildkugle i luften og efterfølgende var sejlet igennem en oliepøl. 

Foto: U.S. Navy 

Klokken 19.04 opfangede man den sidste radiokommunikation mellem de fem fly, hvor FT-3 kaldte FT-28 uden at få 
svar. Derefter var der total tavshed. 

Fly fra de syv flådestationer langs Floridas østkyst, transportfly og rutefly gennemsøgte området hele natten og den 
følgende dag, men Flight 19 var forsvundet. Piloterne om bord på eftersøgningsflyene var enige om, at havet var alt 
for oprørt til, at man kunne slippe levende fra en nødlanding på det. Al eftersøgning med fly og skibe blev indstillet 
om aftenen den 10. december. 

Nogle måneder senere var flådens 500 sider lange rapport om hændelsen klar. „Board of Investigation into the five 
missing TBM airplanes and one PBM airplane convened by Naval Air Advanced Training Command, NAS Jacksonville, 
Florida, 7 December 1945, and related correspondence" var udarbejdet af fire erfarne flådeofficerer udpeget af 
kaptajn Albert K. Morehouse, chef for NAS Miami. 

Rapporten slog fast, at et sammenfald af uheldige omstændigheder var årsag til de fem flys forsvinden. På grund af 
Taylors desorientering, svigtende radiotransmission, Taylors afvisning af at slå over på nødradiofrekvensen, fejl i 
kompasserne på Taylors fly, mørkets frembrud og det stadigt dårligere vejr, for piloterne vild og blev ved med at 
flyve mod nordøst for til sidst at løbe tør for brændstof og nødlande på det oprørte hav. Af en eller anden grund 
troede Taylor, at flyene lige fra begyndelsen var fløjet mod syd ved Key West i stedet for østover. Denne fejltagelse 
var afgørende for hans beslutninger resten af turen. 

Forfatteren Gian J. Quasar har i bogen They Flew Into Oblivion forsøgt at rekonstruere de dramatiske begivenheder. 
Kortet viser den kurs, som Quasar mener, at Flight 19 fulgte, indtil de fem fly forsvandt i Okefenokee-sumpen på 
grænsen mellem Georgia og Florida. 

Sumpen er meget ugæstfri med bundløst hængedynd, giftige dyr af enhver slags og alligatorer i tusindvis. En 
nødlanding i bælgmørke i Okefenokee fører hurtigt til den visse død. Vandet er desuden syreholdigt, så eventuelle 
vragrester fra flyene ville under alle omstændigheder være opløste og umulige at finde i dag. 

Andre efterforskere mener, at flyene måske nåede frem til Everglades og nødlandede dér. Hvad får så Quasar til at 
foreslå Okefenokee-sumpen? Han bygger bl.a. sin hypotese på en radarobservation gjort på hangarskibet USS 

Solomons. Flådefartøjet lå i det område, hvor en radiopejling sidst havde angivet flyenes position. Kl. 19.00 kom der 
følgende melding fra skibets radaroperatør „4 til 6 fly i 4.000 fods højde" i nærheden af Flagler Beach. Disse fly blev 
aldrig identificeret, men Quasar mener, at det var de fem Avengers, som krydsede kystlinjen for kort efter at 
nødlande i Okefenokee-sumpen. 

Flight 19 blev udødeliggjort i Spielbergs science fiction-film 
Nærkontakt af Tredie Grad, hvor man i slutscenen ser Avenger- 
piloterne forlade moderrumskibet sammen med andre bortførte, 
og i en tidligere scene ser man de forsvundne fly, som er 
blevet fundet uskadte i en ørken. 

At flyene aldrig er fundet, har naturligvis også fået 
skattejægere på banen. Med jævne mellemrum findes der 
Avenger-flyvrag ud for Floridas kyst, hvilket ikke er så mystisk, 
da der gennem årene er styrtet mere end 130 Avenger-fly ned 
i dette område, der gennem en årrække blev brugt som 
øvelsesområde for torpedobombeflyene. 

Den tidligere pilot og højtdekorerede krigsveteran Jon F. Myhre 
bor i dag i Sebastian i Florida. En stor del af sit liv og hele 
formuer har Myhre brugt på et lede efter de forsvundne fly. 

I bogen Discovery of Flight 19. A 30-Year Search for the Lost Patrol In the Bermuda Triangle fremlægger Jon F. 
Myhre sine ret imponerende beregninger på, hvor de fem fly må være nødlandet den skæbnesvangre decemberaften 
i 1945, og hvor man i dag burde kunne finde vragresterne, når der tages højde for strømforhold m.m. 

Ligesom Quasar gengiver Jon F. Myhre hændelsesforløbet på grundlag af officielle dokumenter samt påpeger de 
mange mulige årsager til, at flyene kom ud af kurs, og piloterne mistede orienteringen. 

Der blev ifølge Myhre begået en del fatale fejl på flyvedagen. Især var utilstrækkelige oplysninger om vindforholdene 
med til at føre piloterne på vildspor. De fem piloter i Flight 19 havde planlagt hele deres flyvning ud fra de data, som 
de havde modtaget fra RAF Windsor Field i Nassau. I 1.000 fods højde kom vinden fra kompasretningen 241 grader 
med en hastighed på 66,7 km/t. I virkeligheden kom vinden fra 220 grader lige fra turens begyndelse. Allerede i de 
første minutter af Flight 19's ulyksalige øvelsesflyvning blev grundlaget lagt for katastrofen. 

Toogtyve minutter efter at have lagt Floridas kyst bag sig nåede Flight 19 - troede Taylor - det planlagte 
bombeområde 4,6 km sydøst for Chicken & Hen Shoals. Taylor kastede en røgmarkering, der blev anvendt som 
bombemål. I stedet for at befinde sig syd for bombeområdet var Flight 19 i virkeligheden 13 km nordøst for det. 
Navigationsproblemerne var allerede en kendsgerning, og de voksede, som tiden gik, forvirringen bredte sig, og 
vejret gik fra dårligt til værre med hård vind og tordenvejr. 

Ifølge Myhre lykkedes det heller ikke Flight 19 at få landkending med Great Stirrup Cay, hvor det 2. ben skulle 
indledes, hvorefter Taylor overtog navigationen. Klokken 15.19 besluttede Taylor at stige fra de planlagte 1.000 fod 
til omkring 6.000 fod for at få overblik og landkending. I denne flyvehøjde var vindhastigheden 110 km/t fra 
kompasretningen 242 grader. Højdeændringen gjorde problemerne værre. Flyene fløj ind i kraftig turbulens og fik 
ikke den ønskede landkending. 

Både under selve flyvningen og ved den intensive eftersøgning blev der gjort mange observationer (og registreret 
hændelser), som kan knyttes mere eller mindre sikkert til Flight 19. Myhre gennemgår i sin bog minutiøst, hvad der 
blev observeret fra rutefly, militærfly, personer på Floridas kyst, fragtskibe og flådefartøjer, i alt 45 
observationer/hændelser. Det drejer sig om observationer af flyene i Flight 19 (på vej mod Chicken & Hen Shoals), 
indberetninger om vraggods på havet, oliepletter, store blodlignende plamager på havet og ikke mindst mulige 
faldskærmsblus, nødraketter, faldskærme (både i luften og på havet), redningsflåder og redningsveste - men intet, 
som med 100 % sikkerhed kunne identificeres og bevisligt stammede fra Flight 19. 

Myhre bruger de 45 observationer/hændelser, sine 30 års erfaring som pilot, kendskabet til flyenes egenskaber samt 
vind- og vejrforhold til at beregne, hvor de fem fly sandsynligvis nødlandede. Flyene er ifølge Myhre ikke gået ned 
samlet. To fly (FT-81 og FT-36) er styrtet ned over land hhv. vest og syd for Cape Canaveral (ved Banana River). De 
tre andre styrtede i Atlanterhavet øst for Banana River - et (FT-117) ud for Cape Canaveral og to fly (Taylors FT-28 
og FT-3) så langt mod øst (Taylors længst mod øst), at de ligger uden for det område, hvor man havde en sikker 
radiopejling på flyene. 

Myhres interesse for Flight 19 er af lokale journalister gennem tiden blevet beskrevet som noget, der ligner en 
besættelse. Siden 1982 har han og hans team Project 19 søgt efter flyene. Den 13. august 1991 kunne Project 19 



Radaren på hangarskibet USS Solomons opfangede 
4-6 uidentificerede fly kl. 19 ved Flagler Beach. 
Måske Flight 19? 


Foto: U.S. Navy 

hæve den største del af vraget af en TBM-1C Avenger ud for Cape Canaveral. Ifølge Myhres beregninger skulle det 
have været FT-117 fra Flight 19, men viste sig senere at være et fly fra NAS Miami. Myhre er dog stadig overbevist 
om, at han kan finde alle fem fly. 

I dag ligger der bl.a. et museum på Naval Air Station Fort Lauderdale, hvor man foruden at fortælle flådestationens, 
de ansattes og flyenes historier har en særudstilling og et omfattende kildemateriale om Flight 19. Hvordan forholder 
man sig på museet til Flight 19's skæbne og mysteriet om Bermuda Trekanten? 

I en mailkorrespondance fra juni 2014 skriver Minerva Bioom, museumskoordinator og webmaster for Naval Air 
Station Fort Lauderdale Museum: „Bermuda Trekanten er ikke et anerkendt område. Det er ikke engang blandt de 10 
mest farlige farvande for skibsfarten, og antallet af mistede skibe og fly er ikke større end i nogen andre 
havområder. Det er heller ikke optegnet på noget kort fra amerikanske myndigheder. Området er meget befærdet 
med krydstogtskibe, både og fly. Jeg har fløjet og sejlet igennem området talrige gange. Vejret er mange gange 
uforudsigeligt. 

Jeg tror; at mysteriet stadig er uopklaret; fordi den amerikanske flåde ikke har været lydhør nok til at genåbne Flight 
19-hændelsen. Flåden lukkede sagen for mange år siden. Og konkluderede, at det var en ,ulykke'. Jeg tvivler på, at 
de vil genåbne den. Men de hjalp for nylig med at identificere et fly fundet i Evergiades 
(blog.nasflmuseum.com/events-blog/sleuths-solve-a-mystery). 

Jeg tror; at flåden vil hjælpe med logfiler til at identificere fly, hvis man har et billede af fx motornummeret > men da 
ingen har fundet nogen vragrester fra Flight 19, kan de ikke rigtig gøre noget. Hvis nogen med tilstrækkelig kapital 
og midler vil efterforske sagen, vil de ikke forhindre det. 

Den 5. december 1945 begik flådeofficerer i Fort Lauderdales kontroltårn og ledende officerer flere fejl angående 
Flight 19. En af fejlene var ikke at sende et opklaringsfly afsted, da instruktør Cox havde fundet deres placering og 
ønskede at lede dem tilbage. Tårnet beordrede ham til at blive på jorden og tillod ikke, at noget fly lettede. Det var 
måske af frygt for at miste endnu et fly. Krigen var netop afsluttet tre måneder tidligere, og de vidste ikke, hvad der 
foregik. Med denne skæbnesvangre beslutning mistede de virkelig dyrebar tid. 

Det er min ydmyge mening, at Flight 19 løb tør for brændstof og måtte nødlande. Hvor? Det er det helt store 
spørgsmål. Det kunne have været overalt fra syd i Evergiades til nord i Georgias sumpe." 

På Naval Air Station Fort Lauderdale Museum er personalet i tidens løb blevet præsenteret for mange rygter og 
spekulationer vedr. Flight 19. 

Minerva Bioom fortæller: „Nogle efterforskere mener, at flere besætningsmedlemmer overlevede nødlandingen og 
deserterede. En person har fortalt os, at der i 1980’erne blev fundet en ring i Evergiades. På ringens inderside stod 
der,Charles Taylor', ligesom ringen bar logoet for en flyveskole i Texas. Hvad er oddsene for det? Jeg har imidlertid 
aldrig set denne ring, og vi hørte aldrig mere fra manden og kunne ikke efterforske sagen." 

Hjemmesiden for Naval Air Station Fort Lauderdale Museum rummer mange interessante kilder om Flight 19. Som 
tidligere nævnt mener Jon F. Myhre, at vindforholdene spillede Flight 19 et puds, og var en af mange årsager til, at 
piloterne for vild. 

En beretning på museets hjemmeside støtter tilsyneladende Myhres teori om den kraftige og drilagtige vind 5. 
december 1945. Ifølge beretningen („Witness Story: A December 16, 1975 typed short story, from unknown source, 
interviewing a ,Lt. Commander Wirshing', a Station Officer on duty December 5, 1945, the same day as Flight 19's 
disappearance.") var fem Avenger-fly om morgenen den 5. december ude på samme træningsflyvning, som Flight 19 
skulle gennemføre senere på dagen. Da piloterne var færdige med øvelsesflyvningen, troede de, at de var landet på 
Lauderdale Naval Air Station. I stedet for landede de på Morrison Army Air Field, omkring 50 miles nord for NAS Ft. 
Lauderdale. De kunne nemt være fortsat til Ft. Lauderdale, som lå 20 minutter mod syd, og de havde brændstof til 
flere timers flyvning. Piloterne sagde ved landingen: „Vi troede, at det var NAS Ft. Lauderdale." 

Minerva Bioom skriver om denne kilde: „Det er aldrig blevet bekræftet, at en kaptajn Wirshing eksisterede på NASFL, 
eller at han var instruktør på flådebasen. Vi mener, at historien er fiktion. Men vi er ikke 100 % sikre. Der findes 
ingen optegnelser, der viser, at en bestemt patrulje landede på Morrison Field i stedet for i Fort Lauderdale." 

Jon F. Myhre og Gian J. Quasar er formentlig de to civile personer, som har brugt flest ressourcer på at opklare 
mysteriet om Flight 19. De to er uenige om, hvor flyene nødlandede og forsvandt, efter piloterne havde mistet 
fornemmelsen af, hvor de var. Men der er fuld enighed om, at flyene med sikkerhed befandt sig nord for Bahama 
Cays, og at den tragiske hændelse ikke var forårsaget af mystiske og uforklarlige kræfter, men skyldtes en lang 
række uheldige omstændigheder. 

Uddrag fra bogen Bermuda Trekanten - og andre myter. 


Bermuda Trekanten - og andre myter 

Artiklen „Mysteriet om Flight 19" er et uddrag fra bogen Bermuda Trekanten - og andre myter, som er den 
mest detaljerede og bedst opdaterede danske udgivelse om det klassiske Bermuda Trekant-mysterium. 


Bermuda Trekanten - og andre myter omhandler også en række andre emner, mysterier og fænomener, som 
gennem tiden er blevet en del af ufomyten, fx astroarkæologi (Erich von Dåniken), nazisternes vidundervåben, 
korncirkler, mænd-i-sort (Men in Black), kvægmishandlinger (cattle mutilations), Philadelphia-Eksperimentet og 
efterretningsvæsners manipulation med ufoentusiaster. 



I MuWrøE -D. vil 

I _Lt l Irn^ 

; l iarckird - iltirt-. 


Bermuda Trekanten - og andre myter udkom i 2014, er på 86 
farveillustrerede sider i A4-format. Vi har stadig enkelte 
eksemplarer af bogen, som nu sælges til stærkt nedsat pris. 
Normalpris kr. 129. Nu kr. 79. Du sparer 50 kroner! 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's Støttekreds 
i 2019 

- og vælg en bog 


Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af 
usædvanlige himmelfænomener. Du kan læse om SUFOI's formål og vision her. 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive 
ufo.dk og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling foregår via netbank til konto 3113-9117725. Brug venligst kortkode 01 og anfør navn, adresse og 
bestillingsnummeret (fx B-033) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


Vælg 1 af disse 4 titler: 


Ildkugler over Danmark 

- om sten der aldrig fløj 



Ildkugler over Danmark 
Værdi: Kr. 159,- 
Bestillingsnr.: B-088 


UFO Information 



UFO'er - Myter og viden 
Værdi: Kr. 149,- 
Bestillingsnr.: B-087 



Mysteriet om UFO'er 
Værdi: Kr. 54,- 
Bestillingsnr.: B-033 


PW: JAMGS E, 

MfGØOAM'LD'«, 

|FOft 

UFO StlFJrCI 


Fi restorm 

■ f- 


Firestorm 
Værdi: Kr. 89,- 
Bestillingsnr.: B-054 


Ann Druffel 


UFO-Mail udgives af Skandinavisk UFO Information. 


© SUFOI 2018. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 

Information - SUFOI. Print og fotokopier af indhold fra UFO-Mail er belagt med Copydan-vederlag. 

Hjemmeside Send UFO-Mail til en ven Tegn anbonnement Opsig abonnement 

